
	GAIDU VĒSTULE
SIA “RTU Starptautiskā zinātņu un tehnoloģiju skola”

	
Pamatojoties uz Publiskas personas kapitāla daļu un kapitālsabiedrību pārvaldības likuma 24.² panta noteikumiem, kā arī ievērojot Rīgas Tehniskās universitātes (turpmāk – RTU) kā SIA “RTU Starptautiskā zinātņu un tehnoloģiju skola” (turpmāk – Sabiedrība) vienīgā dalībnieka tiesības un pienākumus, RTU rektors kā kapitāla daļu turētāja pārstāvis nosaka šādas gaidas attiecībā uz Sabiedrības darbību, pārvaldību un attīstību.

	
VĒSTĪJUMS
	Gaidu vēstules izstrādes mērķis ir nodrošināt, lai Sabiedrības darbība atbilstu RTU ilgtermiņa interesēm un stratēģiskajām prioritātēm, izglītības attīstības pamatnostādnēm 2021.-2027.gadam un kapitālsabiedrību pārvaldības labajai praksei un normatīvajiem aktiem. Šī vēstule kalpo kā instruments, ar kura palīdzību RTU nosaka būtiskākos stratēģiskos, finanšu un pārvaldības orientierus, nodrošinot skaidru RTU interešu pārstāvību un stiprinot Sabiedrības atbildību pret sabiedrību un tās dibinātāju.
Gaidu vēstule nav uzskatāma par detalizētu stratēģisku plānu vai Sabiedrības operatīvās darbības dokumentu, bet gan par vēstījumu, kas apliecina RTU vīziju un sagaidāmos rezultātus, kurus Sabiedrības valdei ir pienākums īstenot, nodrošinot caurspīdīgu, efektīvu un ilgtspējīgu kapitālsabiedrības darbību.

	Vispārējais stratēģiskais mērķis:  
	Nodrošināt augstas kvalitātes vispārējās vidējās izglītības iegūšanu eksakto zinātņu specializācijā, veicinot talantīgu skolēnu piesaisti RTU studentu un nākotnē darbinieku statusā, vienlaicīgi nodrošinot RTU un eksakto zinātņu popularizēšanu sabiedrībā, veicinot jauniešu izvēli studēt inženierzinātņu jomā nākotnē.

	Pamatdarbības veidi 

	Sabiedrība sniedz vispārējās vidējās izglītības pakalpojumus divās skolās. 
RTU Inženierzinātņu vidusskola (turpmāk - IZV) ir vispārējās izglītības iestāde, kura īsteno vispārējās  izglītības programmu ar trīs padziļināto kursu (matemātika, fizika, ķīmija; matemātika, fizika, programmēšana; matemātika, ķīmija, programmēšana) apguvi. 
RTU Starptautiskā zinātņu un tehnoloģiju skola (turpmāk - SZTS) ir ieguvusi Kembridžas licenci un ir viena no Kembridžas skolu kopienas. Papildus pasaules līmeņa mācību satura iegūšanai tas ļauj SZTS skolotājiem apgūt jaunākās mācīšanas metodes, lai SZTS skolēni sasniegtu savu augstāko potenciālu. 

VID EDS reģistrētais darbības veids ir Vispārējā vidējā izglītība (85.31). 

	Kapitālsabiedrības augsta līmeņa finanšu un nefinanšu mērķi, kā arī RTU ieceres, ko nepieciešams īstenot ar līdzdalību Sabiedrībā noteiktā periodā
	1. Stratēģiskā atbilstība
1.1. Nodrošināt Sabiedrības darbības un stratēģijas saskaņotību ar RTU stratēģiju un Latvijas valsts ilgtermiņa izglītības attīstības pamatnostādnēm. 
1.2. Izstrādāt šai gaidu vēstulei un Sabiedrības interesēm atbilstošu jaunu vidēja termiņa darbības stratēģiju, pēc apstiprināšanas - nodrošināt tās īstenošanu.
1.3. Attīstīt un nostiprināt Sabiedrības kā reģionāli un starptautiski atpazīstamas izglītības institūcijas statusu, īpašu uzmanību veltot gan IZV kā vietējās skolas, gan SZTS kā starptautiskās skolas atpazīstamībai un reputācijai. 

2. Finanšu un saimnieciskā darbība
2.1. Nodrošināt Sabiedrības finanšu ilgtspēju, sasniedzot stratēģijā noteiktos mērķus, tostarp:
· pozitīvu saimnieciskās darbības rezultātu abās izglītības iestādēs (IZV un SZTS);
· SZTS vidēji EUR 250 000,- ieņēmumus no vienas klases mācību gadā; 
· sākot no 2027.gada par EUR 50 000,- katru gadu mazināt RTU dotāciju IZV;

2.2. Nodrošināt efektīvu resursu izmantošanu, sabalansējot attīstības ieceres ar finanšu iespējām. 
2.3. Nodrošināt pienācīgu naudas plūsmas plānošanu un finanšu līdzekļu pietiekamība Sabiedrības darbības finansēšanai. 
2.4. Savlaicīgi sagatavot Sabiedrības katra gada budžetu, ņemot vērā iespējamo nepieciešamību saskaņot personāla izmaksu pieaugumu RTU Padomē, ja šādu prasību noteikts normatīvie akti. 
2.5. Īstenot apstiprināto Sabiedrības budžetu. 
2.6. Regulāri pārskatīt un mazināt finanšu riskus, kas saistīti ar demogrāfiskajām tendencēm un maksātspējas izaicinājumiem. 

3. Izglītības kvalitāte un akadēmiskie rezultāti
3.1. Nodrošināt, ka abās skolās tiek sniegts augstas kvalitātes, normatīvajiem aktiem atbilstošs izglītības pakalpojums. 
3.2. Nodrošināt, ka IZV saglabā un nostiprina līderpozīcijas valsts mērogā pēc skolēnu akadēmiskajiem rezultātiem, centralizēto eksāmenu un olimpiāžu sasniegumiem.
3.3. Sasniegt šādus IZV galvenos darbības rādītājus (KPI), tostarp:
· vidējais centralizēto eksāmenu vērtējums matemātikā augstākajā mācību satura apguves līmenī un angļu valodā optimālajā mācību satura apguves līmenī  ≥90% vai augstākais rezultāts valstī, ķīmijā, fizikā un programmēšanā augstākajā mācību satura apguves līmenī ≥80% vai augstākais rezultāts valstī;
· vismaz 30% godalgotas vietas no uz valsts 3.posma olimpiādēm uzaicinātajiem dalībniekiem;
· vismaz 1 skolēns katru mācību gadu starptautisko olimpiāžu valsts komandā;
· absolventu skaits katru gadu  - 24 skolēni;
· pedagogi, kas strādā IZV un ir RTU mācībspēki – vismaz 20%; 
· sagatavošanās kursu dalībnieku skaits – 160;
· atlases procesā iesaistījušos skolēnu skaits uz 1 vietu – 9;
· īstenoto specializēto mācību kursu skaits – 10, tajā skaitā padziļinātie mācību kursi – 4; 
3.4. SZTS īstenot Kembridžas sistēmas starptautisko izglītības programmu, nodrošinot augstas kvalitātes mācību procesu, piesaistot arī ārvalstu skolēnus.
3.5. Sasniegt šādus SZTS galvenos darbības rādītājus (KPI), tostarp:
· visi skolēni ir sekmīgi (A levels);
· sekmīgi veikts SZTS starptautiskās akreditācijas process;  
· katru mācību gadu uzsākts (un projektā noteiktajā termiņā pienācīgi īstenots) vismaz 1 starptautiskās sadarbības projekts. 

4. Sadarbība ar RTU un inženierzinātņu popularizēšana
4.1. Nodrošināt ciešu un regulāru sadarbību ar RTU fakultātēm un institūtiem, piedāvājot skolēniem pētnieciskās prakses un padziļinātos kursus. 
4.2. Veicināt RTU Talantu programmas atpazīstamību un nodrošināt, lai ne mazāk par 50% no katras skolas  absolventiem izvēlētos turpināt studijas RTU. 
4.3. Īstenot dažādas inženierzinātņu popularizēšanas aktivitātes (olimpiādes, konkursi, sagatavošanas kursi), nodrošinot plašu Latvijas skolēnu iesaisti.

5. Labas pārvaldības principi
5.1. Nodrošināt Sabiedrības pārvaldību atbilstoši normatīvajiem aktiem, korporatīvās pārvaldības labajai praksei un vadlīnijām.
5.2. Ieviest un uzturēt efektīvas iekšējās kontroles, risku vadības un atbilstības sistēmas. 
5.3. Regulāri un savlaicīgi nodrošināt RTU kā dalībnieku ar pilnīgu, caurskatāmu un ticamu informāciju par Sabiedrības darbības rezultātiem, būtiskiem riskiem un stratēģiskajiem lēmumiem, atbilstoši ar RTU Padomes 2023.gada 31.oktobra sēdes apstiprinātai “RTU kapitālsabiedrību vienotas pārvaldības kārtībai” un dalībnieka lēmumiem. 

6. Cilvēkresursi un kapacitāte 
6.1. Nodrošināt profesionālu un kvalificētu pedagogu ataudzi, nodrošinot pedagogu ar doktora grādu pieaugumu. 
6.2. Veicināt pedagogu profesionālās pilnveides iespējas, tostarp starptautisko pieredzes apmaiņu. 
6.3. Ievērot caurskatāmu un taisnīgu personāla atlīdzības politiku, kas balstīta uz kompetencēm, atbildību un ētikas principiem.
7. Sabiedrības atbildība, reputācija un ilgtspēja 
7.1. Nodrošināt Sabiedrības reputācijas stiprināšanu, pārstāvot RTU un Latvijas intereses vietējā un starptautiskā līmenī.  
7.2. Integrēt ilgtspējas principus visos darbības virzienos, īpaši resursu efektīvā izmantošanā un izglītības pieejamībā.
7.3. Sekmēt mācību procesa digitalizāciju, nodrošinot kvalitatīvu e-mācību vidi un modernus mācību resursus.

	Kapitālsabiedrības iedalījums grupā pēc finansējuma avotiem 
	Sabiedrība, atbilstoši 2025.gada 16.jūnija dalībnieka lēmumam Nr. 4, ir no publiskas personas atkarīga komerciāla publiskas personas kapitālsabiedrība.   

